ઈન્ટરનેટના વધતા વ્યાપ સાથે હવે નાની ઉંમરના અને અવયસ્ક અણસમજુ એવા બાળકોને પણ ઈન્ટરનેટનું વળગણ થવા માંડ્યું છે. અમુક અંશે ઈન્ટરનેટનો ઉપયોગ, જો હકારાત્મક પ્રકારો માટે હોય તો, આવકાર્ય છે. પરંતુ માતા પિતા દરેક સમયે બાળક શું સર્ફ કરે છે એ જોવા તેની સાથે જ હોય એ જરૂરી નથી કે શક્ય પણ નથી. ગૂગલ તરફથી આ માટે પરિવાર સુરક્ષાના નામે આ સહાય કરે છે. તેઓ વાલીઓને તેમના બાળકે કેવી વેબસાઈટ જોવી જોઇએ તે નક્કી કરવાના સાધનો અને ઉપાયો સૂચવે છે, ઓનલાઈન સુરક્ષિત રહેવાના રસ્તાઓ પણ તેઓ બતાવે છે અને ગૂગલ સાથે સંલગ્ન અન્ય આવી જ સુવિધાઓ પણ સૂચવે છે. અહીં ઘણાં વિડિયો પણ છે જેની મદદથી આ આખીય પ્રક્રિયા સમજવામાં સરળતા રહે છે.